贈王隠居適中
作者：劉弇
朝代：宋

paragraphs: 樗翁卧南郭，宛是逍遥鄉。
朝餐止半菽，暮偃仍繩床。
如松生磽陵，不害材資良。
少也頓絕羈，駸駸躞雲莊。
十出九不售，髭根半秋霜。
他時轉蓬子，頑嬉過其傍。
那知胸腹中，固自儲琳琅。
我曾耳清警，灑落皆天潢。
謂宜神明相，衎衎臻樂康。
胡爲乞刀圭，彌年對清漳。
曼容隠成僻，照鄰廢堪傷。
睡虎與蟄虬，兒童勿輕嘗。